Hiér gaan dit jolig dié DesemberDie Langebaan Summer Festival vind van 26 tot 31 Desember by die Curro Langebaan-private skool plaas. (Foto: verskaf) Daar is min dinge so lekker soos ŉ heerlike Desembervakansie waartydens jy jou netjiese werkskoene vir ŉ paar gemaklike strandplakkies kan verruil. Wanneer jy moeg raak vir die strand en jy jou makietie-hoed wil opsit, kan jy een van dié jolige vakansiefeeste bywoon. Die Dias Summer Festival sal die huppel omtrent terug in jou stap sit. Met kunstenaars soos Eloff, Die Heuwels Fantasties, Steve Hofmeyr, Brendan Peyper, Early B en Fokofpolisiekar, gaan dit jolig by Diaz Hotel van 16 Desember tot 1 Januarie gaan. Vir meer inligting oor die fees en om kaartjies daarvoor aan te skaf besoek hierdie webwerf. Hierdie somerfees beloof om die hele gesin behoorlik besig te hou. Jo Black, Nadine, Droomsindroom, Bok van Blerk, Emo Adams, Juanita du Plessis en Jack Parow is maar enkele van die kunstenaars wat tydens die Langebaan Summer Festival te sien gaan wees. Die Langebaan Summer Festival vind van 26 tot 31 Desember by die Curro Langebaan- private skool plaas. Toegang is R99 per persoon per dag. Vir meer inligting en om kaartjies te koop besoek hierdie webwerf. As jy vanjaar met Jan Tuisbly se karretjie ry, kan jy dalk ŉ draai op Potchefstroom gaan maak vir die jaarlikse liggiefees wat by die Abraham Kriel-kinderhuis plaasvind. Dié skouspelagtige fees lok jaarliks honderde pare voete na dié Noordwes-dorp. Kunstenaars soos Demi Lee Moore, Matthew Mole, Robbie Wessels, Jo Black en Elvis Blue is deur die loop van die maand by die fees te sien. Dié skouspelagtige fees sal tot en met 31 Desember vanjaar aan die gang wees. Toegang is R30 per persoon, en om jou sitplek tydens een van die vertonings te waarborg, kan enkelkaartjies teen R150 of ŉ tafel teen R1 600 by 082 394 4550 aangekoop word.